Beelde van leiers vind tuiste in trekroetetuinv.l.n.r.a. Danie Dreyer, Jaco van Niekerk, Monica Cliff, Gareth Cliff, Rory Cliff.v.l.n.r.v. Jenna, Gerrit Junior en Rubin Maritz. (foto: verskaf) Die Voortrekkermonument se historiese trekroetetuin het onlangs nog verder uitgebrei en spog nou met beelde van Piet Retief en Gerrit Maritz wat voor die Geloftekerk in Pietermaritzburg staan. Die beeldjies is verkleinde replikas van die beeld van Maritz wat op 16 Desember 1970 by die Voortrekkerkerk in Pietermaritzburg onthul is, en dié van Retief, wat op 6 April 1962 aan die onderkant van Markplein in Pretoria onthul is. Die beeldhouer Jo Roos het die beeld van Maritz gemaak en Coert Steynberg dié van Retief. Nasate van die twee Voortrekkerleiers het die onthulling van die twee replikas in die tuin bygewoon. Lede van die Maritz-familie het die hele ent van Memel in die Oos-Vrystaat gereis om die geleentheid by te woon. Die agterkleinseun van Maritz, ook Gerrit, meen dat dit wonderlik is om veral jong mense bloot te stel aan die verhale van Voortrekkerhelde soos Maritz en Retief. “Dit is belangrik om te weet waar ŉ mens vandaan kom. “Hier staan ek nou, Gerhardus Marthinus Maritz, saam met my oudste seun wat ook dié name het en ek kan met hom en my ander kinders die stories uit ons geskiedenis deel. Dit is ŉ wonderlike vooruitsig om te weet hulle gaan ook eendag dié verhale ken en kan oorvertel,” het hy gesê. Maritz, ŉ leier in die Groot Trek, het die Voortrekkerwese perfek verwoord voor sy dood in 1838: “Graag het ek die bloei van my volk gesien, maar dit is my nie gegee nie. My raad aan julle is: wees getrou aan die Heer, en getrou aan julle owerheid. Hoe moeilik dit ook lyk, julle sal die opbloei van ons volk seker aanskou in hierdie belowende land,” het Maritz se woorde gelui. Die beelde van Retief en Maritz is by die herdenking van Retief se geboortedag, 12 November 1780, onthul. “Besoekers aan die Monument kan hier meer leer oor die geskiedenis en ook die geleentheid kry om die ‘klein voorstellings’ te sien van die werklike beelde wat nog steeds voor die Geloftekerk in Pietermaritzburg staan, en opnuut besef hoe ŉ belangrike deel die mense in ons geskiedenis is,” het Barry Müller, wat die projek gekoördineer het, gesê. Die familielede van die twee Voortrekkerleiers is veral opgewonde daaroor om op hierdie wyse alle Suid-Afrikaners die geleentheid te bied om deel te vorm van Afrikanergeskiedenis en ingelig te wees oor belangrike erfenisfigure. “Dit is wonderlik om te kan sien dat soveel meer mense nou toegang het tot die verhale uit ons land se geskiedenis en hier deur die geskiedenis kan reis om meer te leer van die mense wat ons land en ons toekoms vir ons gebou het,” het Monica Cliff, afstammeling van Gustav Preller en Debora Retief, gesê.